**MNB azonosító kód: P11**

**Módszertani segédlet**

**Pénzforgalmi infrastruktúrák**

**I. Általános előírások**

1. A bankoktól, mint adatszolgáltatóktól teljes körű szolgáltatást igénybe vevő szövetkezeti hitelintézetek adatait - összesített formában - a rendszert üzemeltető adatszolgáltató (bank) gyűjti ki a rendszerből és küldi az MNB-hez. Szponzorbanki kapcsolat esetén a szponzorált bank adatait maga a szponzorált bank vagy a szponzorbank küldi meg az MNB-nek, de ez utóbbi esetben a saját adataitól elkülönítve, a szponzorált bank GIRO kódjával, illetve törzsszámával.

2. A kitöltéshez szükséges kódokat az e rendelet 3. mellékletének 4.8. pontja szerinti, az MNB honlapján közzétett technikai segédletek tartalmazzák.

3. Nem magyarországi székhelyű adatszolgáltatók, határon átnyúló szolgáltatásnyújtás jelentésére vonatkozó előírások:

* Jelenteni kell az összes olyan fizetési számlára vonatkozó adatot, amelyeknek tulajdonosa magyarországi lakhellyel vagy székhellyel rendelkezik.
* Jelenteni kell a szolgáltató által kibocsátott összes olyan fizetési kártyára vonatkozó adatot, amelyek birtokosa magyarországi lakhellyel rendelkezik.
* Jelenteni kell az összes
  + az adatszolgáltatóval szerződött Magyarország területén található fizikai elfogadóhelyeket, az ezeknél üzemelő POS-terminálokat
  + az adatszolgáltató által magyarországi székhellyel rendelkező vállalkozásoknak nyújtott internetes (card not present) elfogadóhelyeket,
  + az adatszolgáltató által elfogadóként Magyarország területén működtetett ATM berendezéseket.

4. A határon átnyúló fizetési szolgáltatást Magyarországon nyújtó adatszolgáltatóknak a „CROSSB” kódot kell alkalmazniuk a „Pénzforgalmi szolgáltató típusa” oszlopban.

**II. Fogalmi meghatározások**

Ugyanaz a kártya rendelkezhet több funkcióval is. Ennek alapján a következő kategóriák különböztethetők meg a fizetési funkcióval rendelkező kártyákon belül:

* Debit (betéti) funkcióval rendelkező kártya; ezen belül hitelkerethez kapcsolódó debit funkcióval rendelkező kártya
* Credit (hitel) funkcióval rendelkező kártya
* Delayed debit (terhelési) funkcióval rendelkező kártya
* Előrefizetett funkcióval rendelkező kártya

A fizikailag egyetlen, többféle funkcióval is rendelkező kártyákat az egyes funkciók szerint külön sorokban kell jelenteni, azaz például a debit és a delayed debit funkciókkal egyaránt rendelkező kártyákat mind a debit funkcióval rendelkező kártyáknál, mind pedig a delayed debit funkcióval rendelkező kártyáknál jelenteni kell.

Debit (betéti) funkcióval rendelkező kártya: a kártyabirtokos bankszámlájához kapcsolódó kártya, amely feljogosítja őt arra, hogy a kártyabirtokos és a kibocsátó közötti szerződésben foglalt feltételekkel, számlaegyenlege erejéig készpénzt vegyen fel, illetve vásároljon. A kártyabirtokos fizetési számlája minden egyes művelet összegével automatikusan megterhelésre kerül. Minden kártyát, amely debit funkcióval rendelkezik (függetlenül attól, hogy ezen kívül hány egyéb funkciója van még), ebben a kategóriában kell jelenteni. Amennyiben a kártya delayed debit funkcióval is rendelkezik, és nem lehet a forgalmi adatokat a két funkció szerint egyértelműen szétválasztani, akkor külön sorokban, a debit és a delayed debit funkcióval ellátott kártyák között egyaránt kell jelenteni.

Hitelkerethez kapcsolódó debit (betéti) funkcióval rendelkező kártya: a debit funkcióval rendelkező kártyákon belül egy alkategória; egy olyan debit kártya, amely nem bankszámlához, hanem hitelszámlához kapcsolódik, az ezen jegyzett keret erejéig vehet fel készpénzt, illetve vásárolhat a kártya birtokosa. Minden művelet összegével automatikusan megterhelik a hitelkeretet, nincs kamatmentes hitelperiódus.

Credit (hitel) funkcióval rendelkező kártya: a kártyabirtokos és a kibocsátó bank közötti szerződésben foglaltaknak megfelelően, egy előre meghatározott összegű hitelkerethez kapcsolódó kártya, amellyel az ügyfél kerete erejéig vehet fel készpénzt, illetve vásárolhat. A számlázási periódus (általában egy hónap) végén, a kártya birtokosa dönti el, hogy a bankértesítőben meghatározott határidőig teljes egészében kifizeti tartozását, vagy csak annak szerződésben meghatározott mértékét. A költések abban az esetben kamatmentesek, ha a teljes tartozás visszafizetésre kerül a fizetési határidő végéig. Amennyiben nem a teljes tartozás kerül visszafizetésre, akkor vagy a teljes tartozásra, vagy annak fennmaradó részére számítják fel a kamatot. A fennmaradó tranzakciókra azok értéknapjától kerül felszámításra a kamat. Általában nem vonatkozik a kamatmentesség a készpénzfelvételi műveletekre, ezek ugyanis a tranzakció keltétől kamatoznak. Minden kártyát, amely credit funkcióval rendelkezik (függetlenül attól, hogy ezen kívül hány egyéb funkciója van még), ebben a kategóriában kell jelenteni. Amennyiben a kártya delayed debit funkcióval is rendelkezik, akkor külön sorokban, a credit és a delayed debit funkcióval rendelkező kártyák között egyaránt kell jelenteni.

Delayed debit (terhelési) funkcióval rendelkező kártya: a kártyabirtokos és a kibocsátó közötti szerződésben foglaltaknak megfelelően, egy előre meghatározott összegű hitelkerethez kapcsolódó kártya. A kártya készpénz felvételére és vásárlásra alkalmas. A számlázási periódus végén a kártyabirtokos tartozása teljes összegét köteles kiegyenlíteni. Minden kártyát, amely delayed debit funkcióval rendelkezik (függetlenül attól, hogy ezen kívül hány egyéb funkciója van még), ebben a kategóriában kell jelenteni. Amennyiben a kártya credit funkcióval is rendelkezik, akkor külön sorokban, a credit és a delayed debit funkcióval rendelkező kártyák között egyaránt kell jelenteni. Ugyanez vonatkozik arra az esetre, amikor a kártya debit funkcióval is rendelkezik, ilyen esetekben a kártyát a debit funkcióval rendelkező kártyák alkategóriában is kell jelenteni.

Előrefizetett funkcióval rendelkező kártya: egy előre kifizetett összeghez kapcsolódó kártya, amelyet a kibocsátó egy bankszámlán tart nyilván. A kártya birtokosa a bankszámlán lévő összeg erejéig használhatja a kártyáját készpénz felvételére és/vagy áru, szolgáltatás ellenértékének a kifizetésére. Ide tartoznak azok a konstrukciók is, amelyeknél a kártya mögött álló számla újra feltölthető, és azok is, amelyek esetében ez nem lehetséges (azaz csak addig érvényes a kártya, amíg a kártya igénylésekor előre kifizetett összeget fel nem használja a kártyabirtokos). Nem tartoznak ide azok a kártyák, amelyeknél az előre fizetett összeget maga a kártya tárolja, ezeket az elektronikus pénz funkcióval rendelkező kártyáknál kell jelenteni.

**III. A táblák kitöltésével kapcsolatos részletes tudnivalók, az adatok összeállításának módja**

**01. tábla: Kártyakibocsátásra vonatkozó infrastruktúra adatok**

Az egyes oszlopokban jelentendő adatok:

* „a” oszlop: Ebben az oszlopban kell jelölni, hogy az adatszolgáltató pénzforgalmi szolgáltató, pénzforgalmi szolgáltatást nem nyújtó elektronikuspénz-kibocsátó intézmény, határon átnyúló (cross-border) szolgáltató, vagy hitelintézet-e.
* „b” oszlop: Ebben az oszlopban kell jelölni, hogy a kibocsátott kártyához tartozó fizetési számlát az adatszolgáltató vezeti-e.
  + „PENZ” kód: Ezt a kódot kell megadni, ha az adatszolgáltató pénzforgalmi szolgáltató más pénzforgalmi szolgáltatónál vezetett fizetési számlához kapcsolódó kártyát bocsát ki harmadik fél szolgáltatóként.
  + „EGYÉB” kód: Ezt a kódot kell megadni, ha az adatszolgáltató fizetési számlát vezető pénzforgalmi szolgáltató bocsátja ki a nála vezetett számlához kapcsolódó fizetési kártyát.
* „c” oszlop: Ebben az oszlopban kell jelölni a jelentett adat típusát*:*
  + Kártyák száma: az összes kártyára vonatkozó adatot jelölni kell. A fizikailag egy, de több funkcióval rendelkező kártyákat funkciónként elkülönítetten, külön sorokban kell jelenteni.
  + Fizikai kártyák száma: A beszámolási időszak utolsó napján forgalomban lévő, érvényes fizikai kártyák darabszámát kell jelenteni. Egy-egy fizikailag egyetlen kártya (jelen oszlopban fizikailag egy kártyának számít egy virtuális kártya is) a következő funkciók közül egy, vagy több funkcióval is rendelkezhet: debit-, credit-, delayed debit-, előrefizetett, illetve készpénz- és elektronikus pénz funkció. Az első három felsorolt funkció közül többel is rendelkező kártyákat – ellentétben a Kártyaszám kód alatt jelentettekkel - csak egyszer kell beszámítani, hogy elkerülhető legyen a fizikailag ugyanannak a kártyának kétszeri szerepeltetése. Ennek következtében a Kártyaszám kódérték alatt megadott számok összege nem feltétlenül egyezik meg a Fizikai kártyaszám kódérték alatt megadottokkal, a különbség megegyezik a többes funkció miatt többször jelentett kártyák számával. Csak abban az esetben áll fenn az egyezőség, ha az „i” oszlopban felsorolt funkciók szerinti bontásban minden fizikai kártya csak egyszer szerepel.
  + Debit, készpénz, e-pénz kártyák száma: azoknak a fizikai kártyáknak a darabszámát kell megadni, amelyek a Fizikai kártyaszám kódérték alatt megadottak közül legalább a következő három funkcióval rendelkeznek: debit, készpénz és e-pénz.
  + Fizetési funkcióval rendelkező kártyák száma: azoknak a fizikai kártyáknak a darabszámát kell megadni, amelyek fizetési funkcióval rendelkeznek, függetlenül attól, hogy ezen kívül milyen egyéb funkció kapcsolódik hozzájuk.
  + Készpénz funkcióval rendelkező kártyák száma: azoknak a fizikai kártyáknak a darabszámát kell megadni, amelyek készpénz funkcióval rendelkeznek, függetlenül attól, hogy ezen kívül milyen egyéb funkció kapcsolódik hozzájuk.
* „d” oszlop: Ebben az oszlopban kell jelölni a jelentett adatok referencia időpontját. Az adott negyedév első és második hónapjára vonatkozó havi szintű adatokat kizárólag SZÉP-kártyák esetében kell jelenteni.
* „e” oszlop: Ebben az oszlopban kell jelölni a mellékelt kódlisták alapján a kártyatársasági kódokat.
* „f” oszlop: Ebben az oszlopban kell jelölni a mellékelt kódlisták alapján a kártya logo kódokat.
* „g” oszlop: Ebben az oszlopban kell jelölni, hogy a „t” oszlopban jelentett darabszám SZÉP-kártyákhoz kapcsolódó társkártyákra vonatkozik-e.
* „h” oszlop: Ebben az oszlopban kell jelölni, hogy az adott kártya lakossági vagy vállalati. Business illetve corporate kártyák azok a kártyák, amelyek a vállalatok és egyéb szervezetek alkalmazottai részére bocsátanak ki. Lakossági kártyák azok a kártyák, amelyeket privát ügyfelek részére bocsátottak ki. SZÉP-kártyák esetében kizárólag lakossági kártya kódot lehet alkalmazni.
* „i” oszlop: Ebben az oszlopban kell jelenteni a kártyák funkcióját. Azokat a kártyákat, amelyek a credit, debit és delayed debit funkciók közül többel is rendelkeznek alkategóriánként kell jelenteni, azaz külön sorokban. Például a debit és delayed debit funkcióval rendelkező kártyákat külön debit és külön delayed debit sorban kell jelenteni. Ebben az esetben a két sor minden egyes oszlopa, beleértve a darabszámot is, megegyezik, kivéve a „i” oszlopot, ahol egyik sorban a debit, a másikban pedig a delayed debit kártya kódja szerepel.
* „j” oszlop: Itt kell jelölni, hogy a kártya banki kibocsátású vagy co-branded. Co-branded kártyák azok a kártyák, amelyek arculatán a kibocsátó bank védjegye mellett szerepel a partner védjegye is, és a kibocsátás mögött gazdasági érdekközösség húzódik meg. Nemzetközi védjeggyel ellátott kártyák esetében, amennyiben a co-branded kártyák külön kártyatársasági engedélyezési folyamat alá esnek, az is feltétel, hogy a nemzetközi kártyatársaság co-branded termékként engedélyezze a konstrukciót.
* „k” oszlop: Itt kell jelölni, hogy a kártya hazai használatú-e.
* „l” oszlop: Itt kell jelölni, hogy a kártya kizárólag elektronikus használatú-e.
* „m” oszlop: Itt kell jelölni, hogy a kártya virtuális-e. Virtuális kártyák azok a kártyák, amelyek kizárólag internetes tranzakciók során használhatóak, függetlenül attól, hogy a tranzakció lebonyolításához szükséges kártyaadatok milyen formában állnak az ügyfelek rendelkezésére.
* „n” oszlop: Itt kell jelölni, hogy az adott kártya készpénz és/vagy fizetési funkcióval rendelkezik-e.
  + Készpénz funkcióval rendelkező kártyák azok, amelyek a kártya birtokosát készpénz felvételére és befizetésére jogosítják fel, amelyet ATM, valamint bankfióki-, postai- és kereskedői POS, berendezéseknél lehet használni.
  + Fizetési funkcióval rendelkező kártya: áru illetve szolgáltatás ellenértékének a kifizetésére alkalmas kártya, amely minimum a következő, „i” oszlopban jelölt funkciók valamelyikével rendelkezik: debit (betéti) funkció, delayed debit (terhelési) funkció, credit (hitel) funkció, előrefizetett funkció. Ugyanaz a kártya rendelkezhet a felsoroltak közül több funkcióval is.
  + Készpénz és fizetési funkcióval rendelkező kártya: fizikailag ugyanaz a kártya a fent definiált készpénz funkcióval és fizetési funkcióval egyaránt rendelkezik.
* „o” oszlop: Itt kell jelölni, hogy a kártya rendelkezik-e elektronikus pénz funkcióval. Elektronikus pénz funkcióval rendelkező kártya: olyan kártya, amellyel lehetőség van elektronikus pénz tranzakciók lebonyolítására. Egyaránt ide tartoznak az elektronikus pénzt közvetlenül tároló kártyák és azok, amelyek hozzáférést biztosítanak elektronikus pénz számlához.
* „p” oszlop: Itt kell jelölni, hogy az adott kártya rendelkezik-e érintéses funkcióval. Érintéses fizetési funkcióval rendelkező kártya az olyan kártya, amellyel lehetőség van a POS terminál és a kártya közötti adatátvitelre közvetlen fizikai kapcsolat nélkül.
* „q” oszlop: Itt kell jelölni, hogy az adott kártya mobiltárcába regisztrált-e. Mobiltárcába regisztrált kártyának azokat a kártyákat kell jelölni, amelyeket a kártyakibocsátó pénzforgalmi szolgáltató vagy vele szerződésben álló szolgáltató által nyújtott, fizikai elfogadóhelyen történt fizetésnél (pl. NFC vagy QR-kód alkalmazásával) használható mobiltelefonos fizetési alkalmazásba regisztráltak, és amelyeket fizikai formában is kibocsáthatnak.
  + „SAJAT” kódon szükséges jelenteni a csak a kártyakibocsátó pénzforgalmi szolgáltató által nyújtott mobiltelefonos fizetési alkalmazásba regisztrált kártyákat.
  + „EGYEB” kódon szükséges jelenteni az adatszolgáltatóval szerződésben álló szolgáltató által nyújtott mobiltelefonos fizetési alkalmazásba regisztrált kártyákat.
  + „SAJATEGYEB” kódon szükséges jelenteni a mindkét fajta mobiltelefonos fizetési alkalmazásba regisztrált kártyákat, a duplikációt elkerülve.
* „r” oszlop: Ebben az oszlopban kell jelölni, hogy az adott kártyát fizikailag is kibocsátották-e.
* „s” oszlop: Ebben az oszlopban kell jelölni, hogy az adott kártyával történt-e vásárlási tranzakció a referenciaidőszakban.
* „t” oszlop: Ebben az oszlopban kell jelenteni az adatszolgáltató által kibocsátott és a beszámolási időszak utolsó munkanapján (a tárgyidőszaki utolsó munkanapja) forgalomban lévő, érvényes bankkártyák darabszámát függetlenül attól, hogy mikor bocsátották ki, és milyen gyakran használják azokat. A lejárt, valamint a kibocsátó által letiltott vagy visszavont kártyák nem tartoznak ide. Azokat a kártyákat, amelyeket valamilyen okból átmeneti jelleggel blokkol a kibocsátó bank (pl. hitelkártya esetén a kártyabirtokos nem fizette ki a tartozását) még akkor is jelenteni kell, ha a beszámolási időszak utolsó munkanapján még tart az átmeneti blokkolás. Az ügyfelek részére postán kiküldött kártyák esetében (akár új kártyáról, akár a lejárt cseréjéről legyen szó) azokat a kártyákat kell jelenteni, amelyeket a bank a beszámolási időszak utolsó munkanapjáig postázott az ügyfelei részére – függetlenül attól, hogy az ügyfél aktiválta-e már a kártyát vagy sem. Ezen túlmenően, a Direct Mail kampány keretében postázott kártyák esetében figyelembe kell venni a pénzforgalmi szolgáltatásokról és az elektronikus fizetési eszközökről szóló 227/2006. számú kormányrendelet 14.§ (2) pontjának ide vonatkozó részét, amelynek értelmében a „kibocsátó csak az ügyfél erre irányuló kifejezett kérelmére bocsáthat” annak rendelkezésére bankkártyát.

**02. tábla: Elektronikus fizetések elfogadására vonatkozó infrastruktúra adatok**

1. Jelen adatszolgáltatás 02. táblája az elektronikus fizetési módok elfogadói üzletágának infrastruktúrára vonatkozó adatait foglalja magában, vagyis az adatszolgáltató által belföldön üzemeltetett készpénzfelvételi és kereskedői elfogadóhelyek számát (pl. ATM, POS, imprinter).

2. A táblában az adatszolgáltató elfogadóhálózatára vonatkozó adatokat kell feltüntetni az alábbiak szerint:

* „a” oszlop: Ebben az oszlopban kell jelölni, hogy az adatszolgáltató pénzforgalmi szolgáltató, pénzforgalmi szolgáltatást nem nyújtó elektronikuspénz-kibocsátó intézmény, határon átnyúló (cross-border) szolgáltató, vagy hitelintézet-e.
* „b” oszlop: Itt kell jelölni az adatszolgáltató által nyújtott elfogadás helyét. „FIOK” kódérték alatt az adatszolgáltató valamennyi saját bankfiókját jelenteni kell, ahol kártyaelfogadás történik, függetlenül attól, hogy azt ATM-en, vagy POS terminálon keresztül biztosítják. Ez utóbbiak között az „o” oszlop esetében jelzettek alapján kell különbséget tenni. „POSTA” kódérték alatt a Magyar Posta Zrt.-nél lévő POS terminálok esetében a készpénzfelvételi funkcióval rendelkező eszközöket kell szerepeltetni függetlenül attól, hogy azok rendelkeznek-e vásárlási funkcióval. Emellett a Magyar Posta Zrt.-nél lévő POS terminálok esetében a vásárlási funkcióval rendelkező terminálokat „KER” kódérték alatt kell szerepeltetni függetlenül attól, hogy azok rendelkeznek-e készpénzfelvételi funkcióval. Ennek értelemében a Magyar Posta Zrt.-nél lévő POS terminálok esetében előfordulhat egyes eszközök duplikált jelentése, amennyiben azok egyaránt rendelkeznek készpénzfelvételi és vásárlási funkcióval. A „KER” kódérték alatt feltüntetett POS terminálok esetében a vásárlási funkción belüli alkategóriákat nem kell megkülönböztetni és nem kell többszörösen számításba venni, hanem a bármilyen vásárlási funkcióval rendelkező eszközök tényleges darabszámát kell figyelembe venni, függetlenül attól, hogy rendelkeznek-e más funkciókkal (pl. készpénzfelvétel) is.
* „c” oszlop: itt kell jelölni az elfogadói hálózat országát. Azon belföldi elfogadóhelyeket, amelyek esetében a külföldi szolgáltató közvetlenül, nem pedig fióktelep vagy leányvállalat útján nyújt elfogadói szolgáltatást Magyarországon, belföldi elfogadóhelyként, „HU” kóddal kell jelenteni. Itt kell jelölni a magyarországi adatszolgáltató külföldi elfogadó hálózatát is, a megfelelő kódértékkel, amennyiben azt a szolgáltatást nem leányvállat vagy fióktelep útján nyújtja. Fizikai elfogadóhelyek, ATM-ek, terminálok és imprinterek besorolásánál az elfogadás helyét, online és MOTO elfogadóhelyek besorolásánál az elfogadó kereskedő székhelyének vagy telephelyének országát kell figyelembe venni.
* „d” oszlop: itt kell jelölni az elfogadás csatornáját. A POS-ok darabszámát annak a hitelintézet adatszolgáltatónak kell jelenteni, amely a POS elfogadói szolgáltatást nyújtja, függetlenül attól, hogy a berendezés kinek a tulajdona (az adatszolgáltatóé, a kereskedőé vagy egy harmadik jogi személyé). Új típusú, innovatív POS megoldások alatt az adatszolgáltató elfogadói hálózatába tartozó azon okoseszközöket (pl. mobiltelefonokat, tableteket) kell jelenteni, amelyek egy szoftveres frissítésnek köszönhetően képesek a fizetési tranzakciókhoz kapcsolódó folyamatok tekintetében a vásárlási tranzakciók feldolgozására. Ebben a kategóriában 3 megoldás különíthető el: okoseszköz kommunikációs csatornájának és kijelzőjének használata, de adatátadás (pl. kártya chip beolvasás) és PIN magadás egy különálló eszközön (MPOS); PIN magadás is az okos eszközön, de az adatátadás (pl. kártya chip beolvasás) egy különálló eszközön (SPOS); adatátadás (pl. kártya chip beolvasás) és PIN megadás is az okos eszközön (Tap-on-Phone). Az új típusú, innovatív eszközöket a megfelelő kategória és nem a „POS” kódérték alatt kell jelenteni. „NETES” kódérték alatt nem az üzemeltett VPOS-ok, hanem az internetes kereskedői elfogadóhelyek számát kell jelenteni. Különálló internetes kereskedői elfogadóhelynek kell tekinteni az elkülönülő céllal létrehozott, különállóan meghatározott áru és szolgáltatási kört értékesítő, illetve különböző fogyasztói kört kiszolgáló internetes kereskedői helyeket, függetlenül az elérésre használt technológiák (pl. weboldal, mobilalkalmazás) számától. Ezen logika mentén a webshopok és az online számlafizetési megoldások kapcsán például az azonos céllal létrehozott megoldások esetén egy elfogadóhelynek kell tekinteni, például ha üzemeltetésre kerül egymással párhuzamosan egy webes felület és egy mobilapplikáció is. Ugyanakkor ha az adatszolgáltatótól elfogadói szolgáltatást igénybe vevő partner például több, célját tekintve egzakt módon elhatároló webshopot vagy számlafizetési megoldást működtet (pl. meghatározott termékkörök, illetve szolgáltatások, vagy kiszolgált régió szerint több megoldás), azokat nem lehet egy elfogadóhelynek tekinteni. Az online piactereket egy internetes kereskedői elfogadóhelynek kell tekinteni az azon keresztül elérhető értékesítők számától függetlenül, kivéve abban az esetben, ha az elérhető értékesítők külön elfogadói szerződést kötöttek az adatszolgáltatóval. Ebben az esetben a külön szerződött értékesítőket a piactértől függetlenül kell számításba venni.
* „e” oszlop: itt kell jelölni az imprinteres elfogadás típusát
* „f” oszlop: ebben az oszlopban kell jelölni az elfogadott kártyatípusok szerinti bontást, valamint a kereskedői elfogadóhelyek teljes számát. Kereskedői elfogadóhely alatt azoknak a fizikai vagy "Card not present" üzleteknek, vagyis elszámolási egységeknek a számát értjük, ahol elfogadják a kártyával történő fizetést (nem pedig a megkötött elfogadói szerződések számát). Amennyiben egy kereskedő mind fizikai, mind pedig telefonos, postai vagy internetes elfogadóhelyeket üzemeltet, akkor a „d” oszlop mindegyik kategóriájában szerepeltetni kell a darabszámban. Felügyelet nélküli terminálok (pl. automatákban üzemelő terminálok) esetében minden terminált önálló fizikai elfogadóhelyen kell jelenteni. Az egy konkrét helyhez nem köthető (mozgó) fizikai kereskedők és szolgáltatók (pl. taxik, futárok) esetében minden POS-terminált külön fizikai elfogadóhelyen kell jelenteni. 11-es kódérték alatt kell jelölni a kizárólagos SZÉP-kártya elfogadást (SZÉP-kártya elfogadás fizetési kártya elfogadása nélkül), függetlenül a 9-es kódértéktől, ahol a fizetési kártya elfogadástól függetlenül kell jelenteni a SZÉP-kártya elfogadásra vonatkozó összesített adatokat. A 11-es kódérték alatt jelentett adatok a 9-es kódérték bőlös adatai, ezért mindig kisebb vagy egyenlő lesz a 9-es kódérték alatti darabszámokhoz képest.
* „g” oszlop: Itt kell jelenteni a saját logós kártyákat. A saját logós kártyákat külön sorba elkülönítve kell jelenteni az „f” oszlopban jelölt kártyatípusoktól
* „h”: itt kell jelölni a floor limitet POS-terminálok és imprinterek esetén
* „i” oszlop: itt kell jelölni a POS-terminálok fajtáját. Mobil POS terminálként azon eszközöket kell jelenteni, amelyek esetében a vásárlás helye folyamatosan változik (pl. taxik, árukiszállítás), azaz nem itt (hanem az „Egyéb” kategóriában) kell jelenteni azon terminálokat, amelyeknél az adatkapcsolat vezeték nélküli (pl. internet alapú), azonban egy állandó helyen található fizikai elfogadóhelyre kerültek kihelyezésre.
* „j” oszlop: itt kell jelölni a POS-terminálok és ATM-ek esetében a támogatott adatbeviteli módokat. Érintéses fizetési funkció biztosítása esetén lehetőség van a POS terminál és a fizető fél eszköze (kártya, mobilapp) közötti NFC-s adatátvitelre közvetlen fizikai kapcsolat nélkül. „PROXY” kódot kell jelölni minden olyan esetben, amikor az alkalmazott adatátvitel közvetlen fizikai kapcsolat nélkül, de nem 35/2017. (XII. 14.) MNB rendeletben szabályozott Egységes Adatbeviteli Megoldás (EAM) szabványnak megfelelőtechnológiával (hanem pl. BLE alkalmazásával) történik. „QR” kódértéken kell jelölni minden olyan eszközt, amely támogatja az EAM-nak megfelelő, vagy a fizető fél által megjelenített QR-kód beolvasását, vagy a kedvezményezett (kereskedő) QR-kódjának megjelenítését. DPL kódon kell jelenteni az EAM szabványnak megfelelő Deep Link technológiával történő adatátvitelt. A megfelelő kódértékeket csak abban az esetben kell jelölni, ha az adatszolgáltató pénzforgalmi szolgáltató által nyújtott elfogadói szolgáltatás támogatja az adott adatbevitelt; azaz nem kell jelölni ezt a kódértéket, ha az elfogadói eszköz csupán technikailag támogatja az adott adatbeviteli megoldást, de az elfogadói szerződésnek nem része ennek az adatbeviteli módnak a támogatása.
* „k” oszlop: itt kell jelenteni az ATM-ek és bankfiókok földrajzi helyét megyebontásban. Pest megyénél nem kell szerepeltetni a Budapestnél már egyszer feltüntetett ATM és bankfiók darabszámot. A mobil bankfiókokat és az ezekben üzemelő ATM-eket és POS terminálokat minden esetben a „Megyéhez nem kapcsolható” kód alatt kell szerepeltetni. Azoknak az ATM szolgáltatást nyújtó, pénzügyi intézménynek nem minősülő jogi személyeknek, amelyek nem egy hitelintézet részére nyújtják az ATM szolgáltatást, kizárólag az ATM-ekre vonatkozó adatokat kell jelenteniük, a bankfiókokra vonatkozó adatokat nem.
* „l” oszlop: itt kell jelölni, hogy a kártyaelfogadó bankfiók vagy ATM megyeszékhelyen van-e, kivéve, ha a „k”) oszlopban „01” Budapest, „13” Pest megye vagy „22” megyéhez nem kapcsolható kódokat alkalmazunk, mert ezen kódok esetében nem kell tölteni az „l” oszlopot.
* „m” oszlop: itt kell jelölni az ATM berendezés funkcióját. Minden esetben az a szolgáltató jelentse az ATM berendezést, amely az ATM szolgáltatást nyújtja (vagyis, amely hitelintézet vagy pénzforgalmi intézmény a tranzakció során az elfogadó bank szerepét tölti be, azaz pénzügyileg a tranzakció mögött áll; „acquiring institutions ID”). Abban az esetben is fennáll az adatszolgáltatási kötelezettség, ha az ATM szolgáltatás nyújtásához egy más, pénzügyi intézménynek nem minősülő jogi személy szolgáltatását veszi igénybe. Amennyiben az adatszolgáltató nem hitelintézet, hanem pénzügyi intézménynek nem minősülő jogi személy, kizárólag azoknak az ATM berendezéseknek a számát kell jelentenie, amelyek nem tartoznak a fenti kategóriába, azaz nem egy hitelintézet részére nyújtja az ATM szolgáltatást (attól független hálózatot üzemeltet).
  + Készpénzbefizetés funkció: Az adatszolgáltató készpénz befizetésére alkalmas ATM-jeinek a darabszámát kell megadni. Jelenteni kell azokat a berendezéseket is, amelyek kizárólag az ATM szolgáltatást nyújtó hitelintézet által kibocsátott kártyákhoz kapcsolódóan (on-us műveletek) biztosítják ezt a szolgáltatást. Minden készpénz befizetésére alkalmas berendezést szerepeltetni kell ebben a sorban, függetlenül attól, hogy hány egyéb funkcióval rendelkezik még. Amennyiben egy berendezés készpénz felvételi, vásárlási, illetve átutalási funkcióval is rendelkezik, úgy ezen oszlop többi releváns kódértéke alatt is szerepeltetni kell.
  + Készpénzfelvétel: Az adatszolgáltató készpénz felvételére alkalmas ATM-jeinek darabszámát kell megadni. Minden készpénz felvételi funkcióval rendelkező berendezést szerepeltetni kell ebben a sorban, függetlenül attól, hogy hány egyéb funkcióval rendelkezik még. Amennyiben egy készpénz felvételére alkalmas berendezés átutalási, vásárlási vagy készpénzbefizetési funkcióval is rendelkezik, úgy ezen oszlop többi releváns kódértéke alatt is szerepeltetni kell.
  + Átutalás: Az adatszolgáltató átutalási funkcióval rendelkező ATM-jeinek a számát kell megadni. Jelenteni kell azokat a berendezéseket is, amelyek kizárólag az ATM szolgáltatást nyújtó hitelintézet által kibocsátott kártyákhoz kapcsolódóan (on-us műveletek) biztosítják ezt a szolgáltatást. Minden átutalási funkcióval rendelkező berendezést szerepeltetni kell ebben a sorban, függetlenül attól, hogy hány egyéb funkcióval rendelkezik még. Amennyiben egy berendezés vásárlási, készpénz felvételi, illetve befizetési funkcióval is rendelkezik, úgy ezen oszlop többi releváns kódértéke alatt is szerepeltetni kell.
  + Vásárlás: Az adatszolgáltató vásárlási funkcióval rendelkező ATM-jeinek a számát kell megadni (pl. azon készülékek, amelyeken lehetőség mobilegyenleg feltöltésre). Jelenteni kell azokat a berendezéseket is, amelyek kizárólag az ATM szolgáltatást nyújtó hitelintézet által kibocsátott kártyákhoz kapcsolódóan (on-us műveletek) biztosítják ezt a szolgáltatást. Minden vásárlási funkcióval rendelkező berendezést szerepeltetni kell ebben a sorban, függetlenül attól, hogy hány egyéb funkcióval rendelkezik még. Amennyiben egy berendezés átutalási, készpénz felvételi, illetve befizetési funkcióval is rendelkezik, úgy ezen oszlop többi releváns kódértéke alatt is szerepeltetni kell.
  + ATM-ek száma összesen: Az adatszolgáltató ATM berendezéseinek darabszámát kell beírni, függetlenül attól, hogy a berendezés milyen funkciókkal rendelkezik, és hol van elhelyezve. Ha töltve van az ATM-ek száma összesen, akkor újra fel kell venni és tölteni kell külön-külön sorban, hogy mennyi a „KPBEF” Készpénzbefizetési funkcióval, „KPFELV” Készpénzfelvételi funkcióval, „UTAL” Átutalási funkcióval és „VASAR” Vásárlási funkcióval rendelkező ATM-ek száma. Az „OSSZES” ATM-ek száma minden esetben kisebb vagy egyenlő, mint a „KPBEF” vagy „KPFELV” vagy „UTAL” vagy „VASAR” funkciókkal rendelkező ATM-ek száma.
* „n” oszlop: itt kell jelölni az ATM berendezés elhelyezésének módját. 
  + Falba épített, napi 24 órában, ill. kevesebb, mint napi 24 órában: Az adatszolgáltató által jelentett ATM berendezések közül azoknak a darabszámát kell megadni, amelyek falba épített berendezések, külön sorban feltüntetve a napi 24 órában használható, és külön az ennél rövidebb időszakban igénybe vehető berendezéseket
  + Önállóan, napi 24 órában, ill kevesebb, mint napi 24 órában: Az adatszolgáltató által jelentett ATM berendezések közül azoknak a számát kell megadni, amelyek önállóan állnak (free standing), külön sorban feltüntetve a napi 24 órában használható, és külön az ennél rövidebb időszakban igénybe vehető berendezéseket.
* „o” oszlop: Itt kell jelölni, hogy az adott bankfiókban lehetséges-e fizetési kártyás készpénzfelvétel. Igen válasz esetén kifejezetten a POS terminálon keresztül történő készpénzfelvétel lehetőségét kell jelölni, tehát azt nem, ha csak ATM-es készpénzfelvétel van az adott fiókban, az utóbbinál „N” nem kód alkalmazandó. Amennyiben a POS terminál csak ügyfélazonosításra szolgál, de magában a készpénzfelvételi tranzakcióban nem játszik szerepet, nem kell figyelembe venni.
* „p” oszlop: Itt kell jelölni, hogy a jelentett forgalom a bankkártya-elfogadó terminálok számának növeléséhez nyújtott támogatásról szóló 47/2016. (XII. 6.) NGM rendelet alapján telepített POS-berendezéseken bonyolódott-e le. A kártyaelfogadási szolgáltatást nyújtó pénzforgalmi szolgáltatóknak tehát azon terminálokra vonatkozó forgalmat kell elkülönítetten jelölniük, amelyek telepítésére a vonatkozó NGM rendeletben meghatározott feltételeket teljesítve állami támogatást kaptak.
* „q” oszlop: itt kell jelölni, hogy a kártyát elfogadó kereskedő milyen típusú. Az MCC kategória a fizikai elfogadóhelyekre „ELF”, a „MOTO” és internetes „NETES” elfogadási csatornákra jelentendő, kizárólag a kereskedői hely összesen adatokra, ahol f) oszlop értéke „10” kódértékű. Kártyatípusonként nem kell részletezni az MCC kategóriát. Ha egy kereskedő esetében több MCC kategória is értelmezhető lenne, akkor a legnagyobb forgalmú kategóriát kell figyelembe venni, a kereskedők MCC besorolások miatti duplikálása tilos. A kódlista tartalmazza a MasterCard, VISA, Union PAY és Amex kártyatársaságok által alkalmazott besorolási kategóriákat, ha az adatbefogadás során egy a kódlistában nem azonosított újonnan bevezetett kódot alkalmaznának, kérjük vegyék fel a kapcsolatot az MNB Statisztikai Igazgatóság munkatársaival az új kód adatbefogadó rendszerben történő felvétele céljából. Átmeneti kódhiány esetén a „0000” technikai kód alkalmazható. Ha egy kereskedő esetében több MCC kategória is értelmezhető lenne, akkor a legnagyobb forgalmú kategóriát kell figyelembe venni, a kereskedők MCC besorolások miatti duplikálása tilos.
* „r” oszlop: itt kell jelölni, hogy a jelentett elfogadóhelyeken és az azoknál működő elfogadói eszközökön milyen fizetési módok elfogadása történik. A jelentésnél nem azt kell figyelembe venni, hogy az adott elfogadói eszköz technikailag milyen fizetési módok elfogadására képes, hanem azt, hogy milyen fizetési módok elfogadására történt szerződéskötés az adatszolgáltató pénzforgalmi szolgáltató és a kereskedő között. Azonnali fizetés elfogadása csak a magyarországi, GIRO Zrt. által üzemeltett AFR rendszerbeli azonnali átutalások elfogadása esetén jelentendő. Azonnali fizetés elfogadásánál („AZONUTAL” kódértéknél) nem töltendők az „e”, „g”, „h”, „k”, „l”, „m”, „n”, „o” oszlopok. „CARD” kódérték alatt az összes fizetési kártyát elfogadó kereskedőt, „AZONUTAL” kódérték alatt pedig az összes azonnali átutalást elfogadó kereskedőt kérjük jelenteni. „AZUT\_CARD” alatt a mind kártyát, mind azonnali átutalást elfogadó kereskedők darambszámát szükséges jelenteni. „AZUT\_CARD” kódérték esetén „t” oszlopot nem szükséges tölteni.
* „s” oszlop: itt kell jelölni, hogy a telepített POS-terminál („POS”, „MPOS”, „SPOS”, „TOP”) esetében történt-e tranzakció a negyedév során.
* „t” oszlop: Itt kell jelölni az elfogadó kereskedők forgalmi kategóriáját. A kereskedőket a tárgyidőszakban náluk lebonyolított teljes fizetési kártyás (kivéve SZÉP kártya) vagy azonnali fizetési forgalom összértéke alapján kell kategóriákba sorolni (attól függően, hogy a „r” oszlopban „CARD” vagy „AZONUTAL” kódérték került-e jelölésre), és ezt a besorolást minden tárgyidőszakban el kell végezni. Az értékhatáron lévő esetekben az alacsonyabb értékhatárral rendelkező kategóriába kell sorolni a kereskedőt. Az adatokat kereskedői szerződésenkénti – azaz adatszolgáltatóval elfogadási szolgáltatás igénybevételére szerződött felenkénti – megbontásban szükséges figyelembe venni. A kereskedőnkénti adatokat be kell sorolni a megadott forgalmi csoportokba és az egyes forgalmi csoportokban összevonva kell jelenteni a kereskedőket. Egy kereskedőnél több elfogadóhelyen – az elfogadási szolgáltatásban meghatározott, az elfogadásba bevont egységnél – is lehetséges az elfogadói szolgáltatás nyújtása, ezeket kereskedőnként összevontan kell kezelni. A besorolásoknak meg kell egyezniük a P1203 adatszolgáltatásban alkalmazottakkal.
* „u” oszlop: itt kell jelenteni az adott infrastruktúra elemre vonatkozó darabszámokat a referenciaidőszak utolsó napjára vonatkozóan.

**03. tábla: Fizetési számla vezetésre vonatkozó infrastruktúra adatok**

1. Az adatszolgáltatásban a pénzforgalmi szolgáltatás nyújtásáról szóló 2009. évi LXXXV. Törvény (a továbbiakban: Pft.) 2. §-ának 8. pontja szerinti számlák darabszámát kell jelenteni, ide nem értve a Széchenyi Pihenő Kártya kibocsátásának és felhasználásának szabályairól szóló 76/2018. (IV.20.) Kormányrendelet szerinti fizetési számlákat. A táblákban csak a negyedév utolsó napján élő aktív számlák tüntetendők fel. A nulla és a negatív egyenlegű számlák darabszáma beleértendő a táblában jelentett darabszámokba.

2. A táblában az adatszolgáltató által vezetett számlákat kell jelenteni, elkülönítve a forintban vezetett pénzforgalmi számlák, a forintban vezetett nem pénzforgalmi számlák és a devizában vezetett számlák darabszámát. Azokat a számlákat kell jelenteni, amelyek részt vehetnek az elszámolásforgalomban, és róluk a számlatulajdonos harmadik személy részére történő átutalásra megbízást adhat. Nem kell jelenteni a főszámlához csatlakozó alszámlákat (csak a főszámlák darabszámát kell a táblában megadni), valamint a kizárólag betétgyűjtésre vagy hitelnyilvántartására szolgáló számlák darabszámát. Azon adatszolgáltatók esetében, amelyek a hitelintézetekről és pénzügyi vállalkozásokról szóló 2013. évi CCXXXVII. törvény (továbbiakban: Hpt.) 6. § (1) 27.a pontban meghatározott fizetéskezdeményezési szolgáltatást (PISP) vagy a Hpt. 6. § (1) 101.a pontban meghatározott számlainformációs szolgáltatást (AISP) nyújtanak jelenteni kell azon számlák számát, amelyeket nem az adatszolgáltató vezet, azonban amelyekre vonatkozóan ezen szolgáltatók engedélyt kaptak a hozzáférésre, tranzakció indítására és számlainformációk lekérdezésére.

A táblában az adatokat az alábbiak szerint kell jelenteni:

* „a” oszlop: Ebben az oszlopban kell jelölni, hogy az adatszolgáltató pénzforgalmi szolgáltató pénzforgalmi szolgáltatást nem nyújtó elektronikuspénz-kibocsátó intézmény, határon átnyúló (cross-border) szolgáltató, vagy hitelintézet-e.
* „b” oszlop: Ebben az oszlopban kell jelölni, ha
  + az adatszolgáltató rendelkezik a Hpt. 6. § (1) 27.a pontban meghatározott fizetéskezdeményezési szolgáltatásra (PISP) vonatkozó engedéllyel. Az adatszolgáltatók esetében, ha folytatnak PISP tevékenységet, akkor elkülönítetten kell jelenteni az adatszolgáltató által az ügyfelek részére vezetett számlákat („b” oszlop: „EGYEB” kód) és a PISP-ként („b” oszlop: „FIZETES” kód) más számlavezető pénzforgalmi szolgáltatóknál vezetett számlákkal kapcsolatos adatokat.
  + az adatszolgáltató rendelkezik a Hpt. 6. § (1) 101.a pontban meghatározott számlainformációs szolgáltatásra (AISP) vonatkozó engedéllyel. Az adatszolgáltatók esetében, ha folytatnak AISP tevékenységet, akkor elkülönítetten kell jelenteni az adatszolgáltató által az ügyfelek részére vezetett számlákat („b” oszlop: „EGYEB” kód) és az AISP-ként („b” oszlop: „SZAMLA” kód) más számlavezető pénzforgalmi szolgáltatóknál vezetett számlákkal kapcsolatos adatokat.
  + A „FIZETES” vagy „SZAMLA” kódok használata esetén a „c” oszloptól „j” oszlopig terjedő adatok nem töltendők.
* „c” oszlop: Ebben az oszlopban kell jelölni a fizetési számla tulajdonosát:
  + Egyéb monetáris pénzügyi intézmények: a 2. melléklet I.A.4. pontja szerinti C) szektorba tartozók részére vezetett számlák darabszáma. Itt kell jelenteni a nem-rezidens bankok részére vezetett bankszámlák (levelezőbanki számlák) darabszámát is.
  + Lakossági: 2. melléklet I.A.4. pontja szerinti J1) szektorba tartozó ügyfelek részére vezetett számlák darabszáma
  + Egyéni vállalkozók: 2. melléklet I.A.4. pontja szerinti J2) szektorba tartozó ügyfelek részére vezetett számlák darabszáma
  + Nem-rezidens természetes személyek: Nem rezidens természetes személyek részére vezetett számlák darabszáma
  + Nem pénzügyi vállalatok: 2. melléklet I.A.4. pontja szerinti A) szektorba tartozó ügyfelek részére vezetett számlák darabszáma
  + Nem-rezidens gazdálkodó szervezetek: Itt kell jelenteni a nem-rezidens gazdasági társaságok és szervezetek részére vezetett számlák darabszámát.
  + Egyéb gazdálkodó szervezetek: 2. melléklet I.A.4. pontja szerinti D), E), F), G), H), I) és K) szektorba tartozók részére vezetett számlák darabszáma
  + 2024 előtti szektorbontásnak való megfeleltetés:
    - TERM = J1 + J2 + KULFSZEM
    - GAZD = A + KULFSZERV + EGYGAZD
* „d” oszlop: Itt kell jelenteni a fizetési számla típusát:
  + Forint pénzforgalmi: a Pft. 2. §-ának 20. pontja szerinti forint számlák darabszámát kell itt jelenteni. Ennek megfelelően ide tartoznak az általános forgalmi adó fizetésére kötelezett természetes személyek és az egyéni vállalkozók forint pénzforgalmi bankszámlái is (vállalkozási tevékenységükkel összefüggésben).
  + Forint nem pénzforgalmi: itt kell feltüntetni minden, a pénzforgalmi számlák közé nem sorolható forint számlát. Ezek például
    - a lakossági ügyfeleknek vezetett bankszámlák;
    - a bankszámlától elkülönítetten működő kártyaszámlák, ha azok nem késleltetett fizetésű "credit" vagy "charge" típusúak (ezeket egyáltalán nem kell jelenteni);
    - azok a külföldieknek vezetett számlák, akiknek jogszabály nem írja elő kötelezően a pénzforgalmi bankszámla vezetését, és az ügyfél sem rendelkezett arról, hogy pénzforgalmi bankszámlaként kívánja számláját megnyitni (azaz az adatszolgáltató és a külföldi ügyfél közötti számlaszerződés vagy annak mellékletei nem jelzik, hogy a számla pénzforgalmi bankszámlaként került megnyitásra).
  + Deviza: a devizában vezetett számlák számát kell itt jelölni.
* „e” oszlop: a forint nem pénzforgalmi és deviza számlák altípusát kell itt jelölni:
  + 9SE alapszámla: itt kell jelenteni a hatályos „a pénz- és hitelpiaci szervezetek által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről” szóló MNB rendelet alapján a „9SE Termékismertető – Számla” adatgyűjtésben jelentett számlák közül azon számlák számát, amelyeket „az alapszámlához való hozzáférésről, az alapszámla jellemzőiről és díjazásáról” szóló 262/2016. (VIII. 31.) Kormányrendelet alapján és az abban meghatározott feltételekkel biztosítanak ügyfeleik részére a pénzforgalmi szolgáltatók.
  + 9SE nem alapszámla: a hatályos „a pénz- és hitelpiaci szervezetek által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről” szóló MNB rendelet alapján a „9SE Termékismertető – Számla” adatgyűjtésben jelentett számlák közül azon számlákat kell jelenteni, amelyeket nem „az alapszámlához való hozzáférésről, az alapszámla jellemzőiről és díjazásáról” szóló 262/2016. (VIII. 31.) Kormányrendelet alapján és az abban meghatározott feltételekkel biztosítanak ügyfeleik részére a pénzforgalmi szolgáltatók.
  + Korlátozással hozzáférhető: itt kell jelenteni azokat a korlátozással hozzáférhető, a 9SE adatgyűjtésben nem jelentett számlákat (például munkavállalói vagy privátbanki számlacsomagok), amelyeknél az igénybevétel feltétele a pénzforgalmi szolgáltató és a magánszeméllyel kapcsolatban lévő, a pénzforgalmi szolgáltató által meghatározott intézmény (pl. munkáltató, oktatási intézmény)közötti hatályos együttműködési megállapodás vagy valamilyen egyéb speciális, az ügyfelek szűk körét érintő feltétel (pl. privátbanki számlák esetén nagyértékű hitel- vagy megtakarítási termék igénybevétele) megléte.
  + Megtakarítási: itt kell jelenteni azokat a 9SE adatgyűjtésben nem jelentett megtakarítási számlákat, amelyek nem kizárólag betétgyűjtésre használhatóak, hanem részt vesznek a pénzforgalomban is és a számlanyitás célja elsődlegesen az értékmegőrzés, illetve a vagyon gyarapítása.
  + Hitel és kártyatermék: itt kell feltüntetni azokat a 9SE adatgyűjtésben nem jelentett hitel- és kártyatermékekhez kapcsolódó számlákat, melyekről a számlatulajdonos átutalási megbízást adhat. Ilyenek például a bankszámlától elkülönítetten működő kártyaszámlák, ha azok nem késleltetett fizetésű "credit" vagy "charge" típusúak (ezeket egyáltalán nem kell jelenteni) vagy a START-számlák.
  + Egyéb: itt kell jelenteni minden egyéb, a forint nem pénzforgalmi számlák közé tartozó, de egyik alkategóriába sem sorolható, a 9SE adatgyűjtésben nem jelentett fizetési számla darabszámát.
* „f” oszlop: azokat a számlákat kell itt jelölni, amelyekhez a számlatulajdonosnak elektronikus úton, internet vagy erre a célra biztosított szoftver és vonali kommunikációs kapcsolat segítségével hozzáférése van. Ez a szolgáltatás gyakran az ügyfél és a hitelintézet között létrejött szerződés kiegészítését igényli és a hitelintézet egy elektronikus azonosító kóddal (PIN stb.) is ellátja a számlatulajdonost.
* „g” oszlop: itt kell jelölni, hogy a számlához kapcsolódóan a pénzforgalom lebonyolításáról szóló 35/2017. (XII. 14.) MNB Rendelet 2. § (1) bekezdés 12. pontja alapján a számlavezető adatszolgáltatón keresztül regisztrálásra került-e másodlagos számlaazonosítóként mobiltelefonszám.
* „h” oszlop: itt kell jelölni, hogy a számlához kapcsolódóan a pénzforgalom lebonyolításáról szóló 35/2017. (XII. 14.) MNB Rendelet 2. § (1) bekezdés 12. pontja alapján a számlavezető adatszolgáltatón keresztül regisztrálásra került-e másodlagos számlaazonosítóként email-cím.
* „i” oszlop: itt kell jelölni, hogy a számlához kapcsolódóan a pénzforgalom lebonyolításáról szóló 35/2017. (XII. 14.) MNB Rendelet 2. § (1) bekezdés 12. pontja alapján a számlavezető adatszolgáltatón keresztül regisztrálásra került-e másodlagos számlaazonosítóként adószám vagy adóazonosító.
* „j” oszlop: itt kell jelölni, hogy a számlához kapcsolódóan a pénzforgalom lebonyolításáról szóló 35/2017. (XII. 14.) MNB Rendelet 2. § (1) bekezdés 12. pontja alapján a számlavezető adatszolgáltatón keresztül regisztrálásra került-e másodlagos számlaazonosítóként egyéb azonosító.
* „k” oszlop: itt kell jelölni, hogy az „l” oszlopban jelentett darabszámok mire vonatkoznak az ún. harmadik-fél szolgáltatók esetében, azaz, ha a „b” oszlopban fizetéskezdeményezési, számlainformációs, vagy készpénzhelyettesítő eszköz kibocsátására vonatkozó tevékenység lett megjelölve:
  + Regisztrált számlák száma: Tárgyidőszak utolsó napján azon számlák száma, amelyekhez a hozzáférésre a fizetéskezdeményezési szolgáltató, számlainformációs szolgáltató harmadik fél szolgáltató engedélyt kapott a számlatulajdonostól.
  + Tranzakciót indítottak róla: A regisztrált számlák azon része, amelyekhez kapcsolódóan a fizetéskezdeményezési szolgáltatást végző harmadik fél szolgáltató tranzakciót indított. Mivel ez a regisztrált számlák részhalmaza, így értéke kisebb annál vagy egyenlő vele.
  + Számlainformációt kérdeztek le róla: A regisztrált számlák azon része, amelyekre vonatkozóan a számlainformációs szolgáltató ténylegesen lekérdezett adatokat. Mivel ez a regisztrált számlák részhalmaza, így értéke kisebb annál vagy egyenlő vele.
* „l” oszlop: itt kell jelenteni, hogy a tárgyidőszak végén nyilvántartott számlák közül hányról indítottak fizetési kérelmet az adott időszakban (negyedévben).
* „m” oszlop: itt kell jelenteni, hogy a tárgyidőszak végén nyilvántartott számlák közül hányról indítottak a megadott automatizált adatbeviteli megoldásokkal azonnali fizetést, az adott időszakban (negyedévben).
  + NFC, QR-kód és Deep Link kódon csak a 35/2017. (XII. 14.) MNB rendeletben szabályozott Egységes Adatbeviteli Megoldás (EAM) szabványnak megfelelő adatbevitel jelentendő.
  + EAM kód akkor jelentendő, ha az adatszolgáltató nem tudja megállapítani, hogy az EAM szerinti adatbevitel milyen móddal történt.
  + PROXY kód alatt az EAM szabványnak nem megfelelő adatbeviteli módok jelentendők.
* „n” oszlop: itt kell jelenteni, hogy a tárgyidőszak végén nyilvántartott számlák közül hányról indítottak azonnali fizetést az adott időszakban (negyedévben).
* „o” oszlop: itt kell jelenteni, hogy a tárgyidőszak végén nyilvántartott számlák közül hányról indítottak az adott időszakban (negyedévben) mobilalkalmazás segítségével azonnali fizetést vagy nem azonnali fizetésnek minősülő átutalást. Az MNBr. 35. § (1) és (2) bekezdései szerinti azonnali átutalásokat „AZONUTAL” kódérték alatt kell szerepeltetni. Azokat az átutalásokat, amelyek nem tartoznak az MNBr. 35. § (1) és (2) bekezdései által meghatározott azonnali átutalások közé, „NEMAZONUTAL” kódértékek alatt kell szerepeltetni. „AZUT\_NEMAZUT” kódérték alatt kell jelenteni azokat a számlákat, amelyekről az adott negyedévben mobilalkalmazáson keresztül mind azonnali fizetést, mind annak nem minősülő átutalást indítottak.
* „p” oszlop: a számlavezető pénzforgalmi szolgáltatóknak (azaz „b” oszlop: „EGYEB” kód esetén) itt kell jelenteni, ha az általuk - a tárgyidőszak végi állapot szerint - vezetett számláról fizetéskezdeményezési szolgáltató segítségével indítottak átutalást („TR” kód), vagy számlainformációs szolgáltató számlainformációkat kérdezett le („INFO” kód) a negyedév folyamán.
* „q” oszlop: itt kell jelenteni a fizetési számlák számára vonatkozó darabszámokat a referenciaidőszak utolsó napjára vonatkozóan. Az „l”, „m”, „n” és „o” oszlop esetén, ill. amennyiben a „k” vagy „p” oszlopban „TR” vagy „INFO” kódok kerülnek alkalmazásra, ezeknek a számláknak a megfelelő részhalmazát kell megadni, ahol a tárgyidőszakban történt releváns tranzakció vagy lekérdezés.